Вядомы гідрагеолаг Герасім Багамолаў прыйшоў у вялікую навуку, у акадэмікі са смаленскіх сялян, можна сказаць, праз “беларускія вароты”: у Мінску пачаў працаваць, у 1947-м яго выбралі членам-карэспандэнтам Акадэміі навук Беларусі, а ў 1960-м і акадэмікам. Першаадкрывальнік мінскай мінеральнай вады. Працуючы ў даваенны час начальнікам Мінскай гідрагеалагічнай партыі, склаў першую дзяржаўную геалагічную карту карэнных адкладаў Беларусі, а ў тлумачальнай запісцы ўпершыню даў прагноз залежаў калійных соляў і нафты. Адна з вуліц Салігорска, горада калійшчыкаў, названа іменем акадэміка Герасіма Багамолава.